
Rudersdal, september 2026

Høringssvar vedr. budget 2027-30

Rudersdalkredsen har drøftet både sparekatalog og budgetforslag for budget 2027.
På Skoleområdet arbejdes der for tiden med projektet ’Systematik i indsatser’ (foreløbigt navn) og generelt med at inkludere flere elever i almenområdet via ’mellemformer’.
Samtidig arbejdes der politisk på en ny Vision for folkeskolerne i Rudersdal, som lige er sendt i høring.
Endelig kan vi konstatere, at udgifterne til det specialiserede område er stigende i Rudersdal som i øvrigt i hele landet.

Vi kan derfor ikke se, at der på nogen måde kan spares på udgifterne til folkeskolen - eller udgifterne til PPR, vejledning mv - heller ikke i de midler, der ikke er udmøntet endnu.

Ambitionsniveau og budget skal følges ad
Når Rudersdal Kommune ønsker en inkluderende folkeskole med kvalitet og deltagelsesmuligheder for alle, skal den stå på et stærkt fundament:
· Uddannede – og løbende efteruddannede - lærere og børnehaveklasseledere
· på en attraktiv arbejdsplads
· med tidssvarende lokaler,
· der kan tilbyde eleverne fagligt kvalificeret, varieret og virkelighedsnær undervisning,
· i samarbejde med kvalificerede kolleger i PPR og UU-Sjælsø, forældre og elever,
· så vi kan opfylde folkeskolens formål og både danne og uddanne eleverne.
En sådan skole får man kun ved at investere i den. Skæres der alligevel i folkeskolen og omegn, skal der også skæres i ambitionerne.

Vi mener, at Rudersdal Kommune i stedet for at spare på folkeskolerne, skal investere i den.
Det kunne fx være en ambition at få antallet af lærere pr. 1000 indbyggere op på niveau med nabokommunerne, hvilket ifølge tallene i Lønanalyse 2026 (ØU, augustmødet) ville betyde en forøgelse på 28 lærere i kommunen (3+ lærere pr. skole). 

Sidste år har kommunerne ’underudnyttet’ servicerammen – kommunerne kunne samlet set have brugt 1,5 milliarder mere end de gjorde sidste år (ifølge kommunens økonomichef) og stadig have overholdt den samlede ramme. 
Samtidig er det økonomiske råderum netop opjusteret med 8,5 milliarder.

Altså er der muligheder for, at de kommuner, der har økonomien til det (og det har Rudersdal) budgetterer ’over servicerammen’ i år, i forventning om, at der også i år vil være et samlet råderum set over alle kommunerne tilsammen. 

Vi foreslår derfor, at der ikke spares på, men investeres i, folkeskolen, PPR, naturskolen mv., og at Rudersdal Kommune budgetterer med at overskride den kommunale serviceramme.

På kredsstyrelsens vegne

